সংগঠনের গঠনতন্ত্র অনুযায়ী আওয়ামী লীগের পার্লামেন্টারি বোর্ডকে প্রার্থী চূড়ান্ত করার ক্ষমতা দেওয়া হয়েছে। আওয়ামী লীগ সভাপতি শেখ হাসিনা এই বোর্ডের প্রধান। পার্লামেন্টারি বোর্ডের বৈঠকেই সংসদ সদস্য প্রার্থী চূড়ান্ত করা হয়। এবারও এর ব্যতিক্রম হবে না। ইতিপূর্বে প্রার্থী মনোনয়নে তৃণমূল আওয়ামী লীগের সুপারিশ গ্রহণ করা হলেও এবার এর গুরুত্ব কম থাকছে। বিভিন্ন সংস্থার মাঠের সরেজমিন জরিপের রিপোর্টকে প্রাধান্য দেওয়া হচ্ছে। এ ছাড়া আইন-শৃঙ্খলা রক্ষাকারী বাহিনীর করা জরিপ রিপোর্টও দলীয় প্রার্থী মনোনয়নে বিবেচনায় নেওয়া হবে। যাঁদের বিরুদ্ধে মাদক চোরাচালান ব্যাপক দুর্নীতি, অন্যান্য সমাজ ও রাষ্ট্রবিরোধী কর্মকাণ্ডের অভিযোগ আছে, তাঁরা দলীয় মনোনয়ন পাবেন না।